贈談命王逸民
作者：家鉉翁
朝代：宋

paragraphs: 逸民古稱避世士，不以功名累其意。
有人向彼話窮通，拂衣歸來洗其耳。
君字逸民見君心，云胡乃以談天爲己事。
要令世間競進人，稍知山林巖壑味。
吁嗟逸民莫學商山翁，商山卒爲三聘起。
成都卜隠老君平，身處澗槃名聲動朝市。
案頭周易是本經，未來千載瞭然在胸次。